ธปท.หนุนค้าชายแดน เปิดให้แลกเงินได้เพิ่ม
ธปท.เปิดช่องแลกเงินตราต่างประเทศมากขึ้น รองรับค้าชายแดน-ท่องเที่ยว
12 พ.ย. 2558

ธปท.เปิดช่องแลกเงินตราต่างประเทศมากขึ้น รองรับค้าชายแดน-ท่องเที่ยว
นางจันทวรรณ สุจริตกุล ผู้ช่วยผู้ว่าการสายตลาดการเงิน ธนาคารแห่งประเทศไทย (ธปท.) ออกประกาศขยายวงเงินการขายเงินตราต่างประเทศ โดยอนุญาตให้ตัวแทนที่เป็นนิติบุคคล อาทิ โรงแรม บริษัททัวร์ ฯลฯ ขายธนบัตรเงินตราต่างประเทศให้ลูกค้าได้ไม่เกิน 8 แสนบาท/วัน/ราย จากเดิมไม่เกิน 5,000 เหรียญสหรัฐ หรือประมาณ 2 แสนบาท รวมทั้งอนุญาตให้นิติบุคคลซื้อหรือขายเงินตราต่างประเทศ หรือเช็ค รวมทั้งซื้อธนบัตรเงินตราต่างประเทศได้ไม่จำกัดจำนวน และยกเลิกข้อกำหนดที่ให้บุคคลหรือร้านรับแลกเงินต้องขายเช็คเดินทางเงินตราต่างประเทศที่รับซื้อจากธนาคารพาณิชย์ภายใน 15 วันด้วย
ทั้งนี้ เพื่อส่งเสริมการค้ารายเล็กตามชายแดนให้มีความคล่องตัวมากขึ้น และรองรับการท่องเที่ยวต่างประเทศที่มีเพิ่มขึ้นเพื่อรองรับการเปิดเออีซีในปีหน้า